b'\n_START_ARTICLE_\nFacu Regalia\n_START_PARAGRAPH_\nFacundo \xe2\x80\x9dFacu\xe2\x80\x9d Regalia (s. 23. marraskuuta 1991 Buenos Aires) on argentiinalainen moottoriurheilija. H\xc3\xa4n muutti perheens\xc3\xa4 kanssa kahdeksanvuotiaana Madridiin, Espanjaan. H\xc3\xa4n ajoi uransa alussa Espanjan lisenssill\xc3\xa4, mutta vuodesta 2010 l\xc3\xa4htien h\xc3\xa4n on edustanut Argentiinan lisenssi\xc3\xa4._NEWLINE_Regalia aloitti karting-uransa vuonna 2006 ja ajoi siell\xc3\xa4 vuoteen 2007 saakka. Vuonna 2008 h\xc3\xa4n siirtyi Formula Racing -sarjaan. Samana vuonna h\xc3\xa4n ajoi Formula BMW -sarjassa, jossa h\xc3\xa4n sijoittui sarjan 16:nneksi. Vuonna 2009 h\xc3\xa4n jatkoi sarjassa sijoittuen sarjan kahdeksanneksi. H\xc3\xa4n jatkoi viel\xc3\xa4 vuonna 2010 sijoittuen j\xc3\xa4lleen kahdeksanneksi. Vuonna 2011 Regalia ajoi Italian Formula 3 -sarjassa, jossa h\xc3\xa4n saavutti kaksi palkintokorokesijaa ja sijoittui loppupisteiss\xc3\xa4 kymmenenneksi. Vuonna 2012 Regalia ajoi European F3 Open -sarjassa voittaen kolme kilpailua ja sijoittuen loppupisteiss\xc3\xa4 nelj\xc3\xa4nneksi. H\xc3\xa4n ajoi my\xc3\xb6s kymmenen kilpailua Auto GP World Series -sarjassa sijoittuen sarjan seitsem\xc3\xa4nneksi sek\xc3\xa4 nelj\xc3\xa4 kilpailua GP3-sarjassa saavuttamatta pisteit\xc3\xa4._NEWLINE_Vuonna 2013 Regalia ajoi t\xc3\xa4yden kauden GP3-sarjassa ART -tallin kuljettajana. H\xc3\xa4n ajoi paalulta voittoon Saksan viikonlopun ensimm\xc3\xa4isess\xc3\xa4 kilpailussa. Toisen kilpailun h\xc3\xa4n joutui keskeytt\xc3\xa4m\xc3\xa4\xc3\xa4n auton teknisiin ongelmiin. H\xc3\xa4n nousi kauden aikana mukaan sarjan mestaruustaisteluun ja johti sarjaa ennen kauden p\xc3\xa4\xc3\xa4t\xc3\xb6sviikonloppua. Lopulta Daniil Kvjat vei sarjan mestaruuden ja Regalia sijoittui sarjan toiseksi saavuttaen kuusi palkintokorokesijaa, yhden voiton, paalupaikan ja kisan nopeimman kierroksen. Vuonna 2014 Regalia siirtyi GP2-sarjaan Hilmer Motorsport -tallin kuljettajaksi. H\xc3\xa4n ajoi vain kahdeksan kilpailua eik\xc3\xa4 saavuttanut yht\xc3\xa4\xc3\xa4n pistett\xc3\xa4. Vuonna 2015 Regalia teki paluun Auto GP -sarjaan.'